入白沙渚夤緣二十五里至石窟山下懷天台陸山人
作者：劉長卿
朝代：唐

paragraphs: 遠嶼靄將夕，玩幽行自遲。
歸人不計日，流水閑相隨。
輟棹古崖口，捫蘿春景遲。
偶因回舟次，寧與前山期。
對此瑤草色，懷君瓊樹枝。
浮雲去寂寞，白鳥相因依。
何事愛高隱，但令勞遠思。
窮年臥海嶠，永望愁天涯。
吾亦從此去，扁舟何所之？
迢迢江上帆，千里東風吹。